RESOLUCIÓN do 7 de maio de 2010, da Secretaría Xeral da Igualdade,  pola que se aproban as bases reguladoras e se convocan estadías de tempo libre para mulleres soas con responsabilidades familiares non compartidas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 11/05/2010

O artigo 1.1º da Constitución española establece a igualdade como un valor superior do ordenamento xurídico; o artigo 9.2º formula o mandamento expreso aos poderes públicos para que a fagan efectiva e prohíbe no artigo 14 expresamente calquera discriminación por razón de sexo.
O Estatuto de autonomía de Galicia establece no seu artigo 4 que lle corresponde aos poderes públicos de Galicia promover as condicións para que a liberdade e a igualdade do individuo e dos grupos en que se integran sexan reais e efectiva e remover os atrancos que impidan ou dificulten a súa plenitude.
O Decreto 82/2009, do 21 de abril, polo que se establecen os centros directivos dependentes da Presidencia da Xunta de Galicia configura a Secretaría Xeral da Igualdade como órgano superior da Administración da Comunidade Autónoma.
Segundo o Decreto 325/2009, do 18 de xuño, polo que se establece a estrutura orgánica dos órganos superiores dependentes da Presidencia da Xunta de Galicia, a Secretaría Xeral da Igualdade é o órgano ao que lle corresponde a xestión das políticas autonómicas en materia de xénero, a promoción da igualdade entre mulleres e homes e as actuacións necesarias no eido da eliminación da violencia de xénero.
A Secretaría Xeral da Igualdade, segundo os acordos de actuación co Instituto da Muller do Ministerio de Igualdade, e executará directamente con fondos finalistas do Estado o Programa de estadías de tempo libre para mulleres soas con responsabilidades familiares non compartidas.
Por todo o exposto, e no exercicio das facultades que teño atribuídas,
DISPOÑO:
Artigo 1º.-Obxecto.
Esta resolución ten por obxecto facilitarlles ás mulleres que teñan fillas ou fillos menores exclusivamente ao seu cargo un espazo e un tempo desligado da súa situación habitual e no cal poidan intercambiar experiencias a través da convivencia nun espazo de lecer.
Artigo 2º.-Prazas.
Convócanse ata un máximo de 95 prazas para mulleres con fillas e/ou fillos ao seu cargo, residentes na Comunidade Autónoma de Galicia.
Artigo 3º.-Duración.
As estadías terán unha duración de entre sete e dez días, en réxime de pensión completa, preferentemente entre finais do mes de xuño e principios do mes de xullo.
Artigo 4º.-Condicións económicas.
Os gastos de aloxamento, manutención, monitoras e transporte desde o seu concello de orixe serán gratuítos para as persoas beneficiarias, e correrán por conta da Secretaría Xeral da Igualdade e do Servizo Galego de Igualdade.
Artigo 5º.-Requisitos.
1. Poderán solicitar as prazas obxecto desta convocatoria as mulleres que reúnan os seguintes requisitos:
a) Ter fillas e/ou fillos a cargo exclusivamente con idades comprendidas entre os 2 e 12 anos.
b) Estar domiciliadas na Comunidade Autónoma de Galicia, e no caso de mulleres estranxeiras, ter permiso de residencia.
c) Dispoñer dunha renda que, tendo en conta todos os ingresos do conxunto da unidade familiar, divididos polo número de membros que a compoñen, non supere o salario mínimo interprofesional (SMI).
d) Non padecer ela, nin as fillas e/ou fillos que a acompañen enfermidade que requira illamento e/ou que impida a normal convivencia.
2. Para asistir ao programa, as mulleres beneficiarias irán acompañadas das súas fillas/fillos menores, sempre que estas/es teñan con idades comprendidas entre os dous e os doce anos, ambos inclusive.
Artigo 6º.-Criterios de valoración.
Para a adxudicación das prazas aplicaranse os seguintes criterios de valoración: 1. Número de fillas/os a cargo exclusivo da muller:
a) 4 ou máis fillas/os: 3 puntos.
b) 2 ou 3 fillas/os: 2 puntos.
c) 1 filla/o: 1 punto.
2. Número de persoas dependentes a cargo exclusivo da muller:
a) 2 ou máis persoas dependentes: 3 puntos.
b) 1 persoa dependente: 2 puntos.
3. Contía dos ingresos mensuais (renda do conxunto da unidade familiar dividida polo número de membros que a compoñen).
a) Sen ingresos: 4 puntos.
b) Ingresos menores ou iguais ao salario mínimo interprofesional: 3 puntos.
c) Ingresos entre o salario mínimo interprofesional e o dobre: 2 puntos.
4. Mulleres que estean residindo nun centro de acollida: 4 puntos.
5. Mulleres que acrediten ser ou ter sido vítima de violencia de xénero nos últimos 3 anos: 4 puntos.
6. Mulleres que acrediten estar en situación de desemprego: 2 puntos.
7. Mulleres que non gozasen deste programa ou doutros similares: 4 puntos.
No caso de que se produza empate na puntuación, atenderase, para dirimilo, a orde de criterios establecida neste artigo.
Artigo 7º.-Solicitudes e documentación.
1. Solicitudes: as solicitudes formalizaranse no modelo de instancia que figura como anexo I desta resolución.
2. Documentación: a solicitude deberá presentarse xunto coa seguinte documentación:
a) Copia cotexada do libro de familia ou documento en que figuren as fillas e/ou fillos da solicitante.
b) Informe social no que figuren as persoas dependentes da solicitante.
c) No caso de solicitantes estranxeiras, copia cotexada da tarxeta de residencia.
d) Copia cotexada da declaración do imposto sobre a renda das persoas físicas correspondente ao ano 2008. No caso de non ter realizado, por non ter a obriga de presentala, así como no suposto de que as circunstancias sexan distintas no momento da solicitude, certificado de rendas, expedido pola Axencia Tributaria e declaración responsable da situación económica da interesada, xunto cos documentos acreditativos que a xustifiquen (nómina, recibo de calquera tipo de subsidio, informe social, tarxeta de demanda de emprego, ...).
e) Informe médico do Servizo Galego de Saúde (Sergas), referido tanto ás mulleres como ás súas fillas e/ou fillos menores que a vaian acompañar, en que conste que non padecen ningunha enfermidade que requira illamento e/ou impida a normal convivencia.
f) Aquelaoutra documentación acreditativa das situacións de especial necesidade que permitan aplicar os criterios de valoración establecidos na convocatoria (tarjeta de demandante de emprego, informes e certificacións dos servizos sociais municipais, centros de información ás mulleres, responsables dos centros de acollida, servizo público de emprego ...).
g) Declaración responsable segundo a anexo II.
Artigo 8º.-Lugar e prazo de presentación.
1. O prazo para a presentación de solicitudes será dun mes contado a partir do día seguinte ao da publicación desta resolución no Diario Oficial de Galicia. Entenderase como último día do prazo o correspondente ao mesmo ordinal do día da súa publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último do mes.
2. As solicitudes poderán presentarse no rexistro de Igualdade, sito no edificio administrativo de San Lázaro, 15781 Santiago de Compostela, ou por calquera dos medios permitidos pola normativa reguladora do procedemento administrativo. No caso de que se presenten noutros rexistros, deberá enviarse unha copia da solicitude por fax ao número 981 54 19 19 antes da data de remate do prazo de presentación de solicitudes.
3. No suposto de que a solicitude non cumpra os requisitos sinalados na convocatoria ou a documentación remitida conteña erros ou sexa insuficiente, requiriranse as persoas interesadas para que, no prazo de 10 días, remitan os documentos preceptivos ou emenden os erros detectados, con indicación de que, se así non o fixesen, se terán por desistidas da súa petición, de conformidade co previsto no artigo 71 da Lei de réxime xurídico das administracións públicas e do procedemento administrativo común.
Artigo 9º.-Procedemento de selección de beneficiarias.
1. A Secretaría Xeral da Igualdade designará a comisión de selección encargada da valoración das solicitudes presentadas conforme os criterios establecidos nesta resolución. A citada comisión estará constituída por catro membros, que estará integrada polas seguintes persoas:
Presidenta: a subdirectora xeral para o Tratamento da Violencia de Xénero ou a persoa en quen delegue.
Vogais: a traballadora social do Punto de Coordinación das OP, unha/un funcionaria/o da Secretaría Xeral da Igualdade ou do Servizo Galego de Promoción da Igualdade do Home e da Muller, e a xefa do Servizo de Prevención e Atención ás Vítimas que actuará como secretaria.
2. Unha vez valoradas as solicitudes, a comisión elevará a correspondente proposta de resolución á Secretaría Xeral da Igualdade, na cal se incluirá a relación das persoas beneficiarias titulares e suplentes, ordenadas de maior a menor, de acordo coas puntuacións obtidas na aplicación do baremo.
Artigo 10º.-Adxudicación das prazas.
1. A Secretaría Xeral da Igualdade, mediante resolución motivada, adxudicará as prazas tendo en conta o baremo obtido tras o estudo das solicitudes por parte da comisión de valoración.
2. A citada resolución porá fin á vía administrativa e contra ela poderá interpor potestativamente recurso de reposición ante o mesmo órgano, no prazo dun mes contado a partir do día seguinte ao da súa notificación ou recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da súa comunicación.
3. A resolución dos expedientes deberase producir no prazo de dous meses contados a partir do día seguinte ao da publicación desta resolución no Diario Oficial de Galicia. Transcorrido o dito prazo sen que se ditase resolución expresa, esta entenderase desestimada.
Artigo 11º.-Renuncia das beneficiarias.
No caso de renuncia ás prazas adxudicadas, as beneficiarias deberán comunicalo por escrito, polo menos, sete días antes do comezo das estancias. Para ocupar a praza ou prazas vacantes comunicarase a dispoñibilidade á seguinte beneficiaria da lista de suplentes.
Artigo 12º.-Publicidade.
A concesión destas axudas non serán obxecto de publicidade, en aplicación do disposto no artigo 15.2º d) da Lei 9/2007, do 13 de xuño, de subvencións de Galicia e no artigo 13.6º da Lei 4/2006, do 30 de xuño, de transparencia e boas prácticas na Administración galega.
A Secretaría Xeral da Igualdade velará polos datos de carácter persoal que sexan obxecto de tratamento e adoptará as medidas necesarias para cumprir co disposto na Lei orgánica 15/1999, do 13 de decembro, de protección de datos de carácter persoal.
Artigo 13º.-Normativa aplicable.
Dada a súa consideración de axudas en especie, de acordo co estipulado na disposición adicional 3ª da Lei 9/2007, do 13 de xuño, de subvencións de Galicia, e no artigo 3 do Decreto 11/2009, do 8 de xaneiro, polo que se aproba o seu regulamento en todo o non previsto nesta resolución aplicarase o disposto nas normas anteditas e demais normativa de aplicación.
Disposición derradeira
Única.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de maio de 2010.
Marta González Vázquez
Secretaria xeral da Igualdade
Ver referencia pdf "08800D003P010.PDF"
Ver referencia pdf "08800D004P014.PDF"